A BIZOTTSÁG 2253/2004/EK RENDELETE
(2004. december 23.)
a mezőgazdasági üzemek jövedelmének megállapítására használandó mezőgazdasági adatszolgáltatási űrlap formájáról szóló 2237/77/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Gazdasági Közösségben működő mezőgazdasági üzemek jövedelmére és üzleti tevékenységére vonatkozó számviteli adatok gyűjtésére szolgáló hálózat létrehozásáról szóló, 1965. június 15-i 79/65/EGK tanácsi rendeletre (1) és különösen annak 7. cikke (3) bekezdésére,
mivel:
(1)
A 2237/77/EGK tanácsi rendelet (2) előírja az alkalmazandó mezőgazdasági adatszolgáltatási űrlap tartalmát.
(2)
A mezőgazdasági adatszolgáltatási űrlap céljaiból gyűjtött adatoknak figyelembe kell venniük a közös agrárpolitika fejlődését. A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendelet (3) mélyrehatóan megváltoztatta azt a módszert, ahogy a támogatásokat a gazdáknak fizetik a Közösségben. Ezeket a változásokat figyelembe kell venni a mezőgazdasági adatszolgáltatási űrlapon a mezőgazdasági jövedelmek alakulásának minél pontosabb megfigyelése és a gazdaságok üzleti elemzésének megalapozása céljából.
(3)
A mezőgazdasági adatszolgáltatási űrlapot át kell alakítani a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozása miatt.
(4)
A 2237/77/EGK rendeletet ennek megfelelően módosítani kell.
(5)
Figyelembe véve, hogy néhány változás 2004-től érvényes, célszerű a mezőgazdasági adatszolgáltatási űrlap változásait a 2004-es gazdasági évtől alkalmazni.
(6)
Az e rendeletben megállapított rendelkezések összhangban állnak a mezőgazdasági számviteli információs hálózat közösségi bizottsága véleményével,
ELFOGADTA EZT A RENDELETET:
1. cikk
A 2237/77/EGK rendelet I. és II. melléklete e rendelet I., ill. II. melléklete szerint módosul.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
A 2004. gazdasági évtől kell alkalmazni, a 2004. január 1. és július 1. közötti időszakkal kezdődően.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 23-án.